गुरुद्वारा सिख सेंटर में KCF चीफ पंजवड़ की लगी फोटो, पाकिस्तान में मारा गया था
Khalistan KCF Chief Paramjit Singh Panjwar; Photos Placed Germany Frankfurt Gurudwara | Terrorist India  जर्मनी के फ्रैंकफर्ट स्थित गुरुद्वारा सिख सेंटर में भारत की तरफ से आतंकी घोषित और पाकिस्तान में बीते दिनों मारे गए आतंकवादी (KCF) परमजीत सिंह पंजवड़ की तस्वीर को लगाया गया है।
जर्मनी के फ्रैंकफर्ट स्थित गुरुद्वारा सिख सेंटर में भारत की तरफ से आतंकी घोषित और पाकिस्तान में बीते दिनों मारे गए आतंकवादी (KCF) परमजीत सिंह पंजवड़ की तस्वीर को लगाया गया है। इतना ही नहीं, तस्वीर लगाने के दौरान कार्यक्रम हुआ और खालिस्तान के समर्थन में नारे भी लगे। इसके साथ ही खालिस्तान का झंडा भी लहराया गया।
यह जर्मनी का वही गुरुद्वारा है, जहां सिर्फ पंजवड़ ही नहीं, तमाम उन आतंकियों की तस्वीरें भी लगी हैं, जिन्हें आतंकवाद और ब्लू स्टार ऑपरेशन में मारा गया। ब्लू स्टार ऑपरेशन के बाद भी मारे गए आतंकियों की तस्वीरें इस गुरुद्वारे में लगी हुई हैं। अब इन तस्वीरों के बीच आतंकी KCF चीफ पंजवड़ की लगी तस्वीर भी लग गई है।
बीते दिनों पाकिस्तान में मारा गया था आतंकी
आतंकी संगठन खालिस्तान कमांडो फोर्स (KCF) के चीफ परमजीत सिंह पंजवड़ की इसी महीने 6 मई को लाहौर में हत्या कर दी गई। उसे जौहर कस्बे की सनफ्लावर सोसाइटी में घुसकर गोलियां मारी गई। पंजवड़ की मौके पर ही मौत हो गई। वह 1990 से पाकिस्तान में शरण लेकर बैठा था। वह यहां मलिक सरदार सिंह के नाम से रह रहा था।
केंद्र की आतंकियों की लिस्ट में पंजवड़ का नाम
परमजीत सिंह पंजवड़ का जन्म 21 अप्रैल 1960 को पंजाब में तरनतारन जिले के पंजवार गांव में रहने वाले कश्मीर सिंह के घर हुआ। केंद्रीय गृह मंत्रालय ने वर्ष 2020 में नौ आतंकियों की लिस्ट जारी की थी, जिसमें परमजीत सिंह पंजवड़ का नाम 8वें नंबर पर था। इस लिस्ट में उसके अलावा बब्बर खालसा इंटरनेशनल (BKI) के चीफ वधावा सिंह बब्बर का नाम भी था, जो तरनतारन में ही दासूवाल गांव का रहने वाला है।
पंजाब में भेजता था नशीली दवाएं और हथियार
परमजीत सिंह पंजवड़ पाकिस्तान से ड्रोन के माध्यम से पंजाब में ड्रग और हथियारों की तस्करी में शामिल था। इससे मिलने वाले पैसे से ही उसने खालिस्तान कमांडो फोर्स को एक्टिव रखा। परमजीत पंजाब में आतंकवाद के दौरान 1986 में अपने चचेरे भाई लाभ सिंह के साथ खालिस्तान कमांडो फोर्स (KCF) में शामिल हो गया था। उससे पहले वह पंजाब के ही सोहल में कोऑपरेटिव बैंक में काम करता था।
1999 में करवा चुका चंडीगढ़ में बम ब्लास्ट
पंजवड़ ने 30 जून 1999 में चंडीगढ़ में पासपोर्ट कार्यालय के पास बम ब्लास्ट कराया था। इस धमाके में 4 लोग जख्मी हो गए थे, जबकि कई गाड़ियों को नुकसान पहुंचा था। धमाके के लिए स्कूटर की डिग्गी में बम रखा गया था। स्कूटर पर पानीपत (हरियाणा) का नंबर लगा हुआ था। पुलिस ने तब स्कूटर मालिक शेर सिंह को पानीपत से गिरफ्तार कर लिया था।
खालिस्तान मूवमेंट को फिर हवा दे रहा था पंजवड़
परमजीत सिंह पंजवड़ पाकिस्तान में ही मौजूद बब्बर खालसा इंटरनेशनल (BKI) के चीफ वधावा सिंह और इंडियन सिख यूथ फेडरेशन के प्रधान लखबीर सिंह रोडे के साथ मिलकर पंजाब में फिर से खालिस्तान मूवमेंट और आतंकवाद को हवा दे रहा था। इसके लिए लगातार हथियार और ड्रग पंजाब भेजे जा रहे हैं। केंद्रीय गृह मंत्रालय से लेकर आईबी और पंजाब पुलिस के काउंटर इंटेलिजेंस की टीमें इनका नेटवर्क तोड़ने में लगी हुई हैं।